Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2015 M. GRUODŽIO 23 D. NUTARIMO NR. 1333 „DĖL VALSTYBINĖS VARTOTOJŲ TEISIŲ APSAUGOS TARNYBOS NUOSTATŲ PATVIRTINIMO“ PAKEITIMO

2025 m. kovo 26 d. Nr. 160

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2015 m. gruodžio 23 d. nutarimą Nr. 1333 „Dėl Valstybinės vartotojų teisių apsaugos tarnybos nuostatų patvirtinimo“:

1.1. Pakeisti nurodytą nutarimą ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL VALSTYBINĖS VARTOTOJŲ TEISIŲ APSAUGOS TARNYBOS NUOSTATŲ PATVIRTINIMO

Vadovaudamasi Lietuvos Respublikos vartotojų teisių apsaugos įstatymo 10 straipsnio 1 dalies 2 punktu ir Lietuvos Respublikos Vyriausybės įstatymo 22 straipsnio 9 punktu, Lietuvos Respublikos Vyriausybė nutaria:

Patvirtinti Valstybinės vartotojų teisių apsaugos tarnybos nuostatus (pridedama).“

1.2. Pakeisti šio nutarimo 1.1 papunktyje nauja redakcija išdėstytu nutarimu patvirtintus Valstybinės vartotojų teisių apsaugos tarnybos nuostatus:

1.2.1. Pakeisti 10.1 papunktį ir jį išdėstyti taip:

„10.1. atlieka funkcijas, nustatytas Lietuvos Respublikos alternatyviųjų degalų įstatymo 13 straipsnyje, 19 straipsnio 3, 5 ir 9 dalyse ir 20 straipsnio 4 dalyje, Lietuvos Respublikos elektroninių ryšių įstatymo 5 straipsnio 1 dalyje, 12 straipsnio 2 dalyje ir 31 straipsnio 6 dalyje, Lietuvos Respublikos gaminių ir paslaugų prieinamumo reikalavimų įstatymo 6 straipsnio 4 dalyje, Lietuvos Respublikos geriamojo vandens įstatymo 7 straipsnio 7 dalyje, Lietuvos Respublikos klimato kaitos valdymo įstatymo 21 straipsnio 5 dalyje, Lietuvos Respublikos nuodingųjų medžiagų priežiūros įstatymo 13 straipsnio 1 dalies 6 punkte, Lietuvos Respublikos pluoštinių kanapių įstatymo 12 straipsnio 1 dalyje, Lietuvos Respublikos sprogmenų apyvartos kontrolės įstatymo 5 straipsnio 9 dalyje, 18 straipsnio 1 dalyje ir 20 straipsnio 4 dalyje, Lietuvos Respublikos tabako, tabako gaminių ir su jais susijusių gaminių kontrolės įstatymo 92 straipsnio 5 dalyje, 97 straipsnio 1 dalyje ir 25 straipsnio 1 dalyje ir Vartotojų teisių apsaugos įstatymo 12 straipsnio 1 dalies 1, 7 ir 11 punktuose;“.

1.2.2. Pakeisti 15 punktą ir jį išdėstyti taip:

„15. Tarnyba turi ir kitas teises, nustatytas Alternatyviųjų degalų įstatymo 19 straipsnio 4 dalyje, Elektroninių ryšių įstatymo 98 straipsnio 1 dalyje, Gaminių ir paslaugų prieinamumo reikalavimų įstatymo 21 straipsnio 1 dalyje, Lietuvos Respublikos produktų saugos įstatymo 12 straipsnio 1 dalyje, 13 straipsnio 1, 2 ir 4 dalyse, Nesąžiningos komercinės veiklos vartotojams draudimo įstatymo 10 straipsnio 1 dalyje, Reklamos įstatymo 21 straipsnio 1 ir 2 dalyse, Turizmo įstatymo 29 straipsnio 7 ir 8 dalyse ir 35 straipsnio 2 dalyje, Vartotojų teisių apsaugos įstatymo 12 straipsnio 2 ir 3 dalyse ir kituose teisės aktuose, reglamentuojančiuose Tarnybos veiklą vartotojų teisių apsaugos, produktų rinkos priežiūros, prekių ir paslaugų reklamos ir turizmo paslaugų teikėjų priežiūros srityse.“

2. Nustatyti, kad šio nutarimo 1.2 papunktis įsigalioja 2025 m. birželio 28 d.

Ministras Pirmininkas	Gintautas Paluckas

Teisingumo ministras	Rimantas Mockus

PATVIRTINTA
Lietuvos Respublikos Vyriausybės

2015 m. gruodžio 23 d. nutarimu Nr. 1333

(Lietuvos Respublikos Vyriausybės

2025 m. kovo 26 d. nutarimo Nr. 160

redakcija)

VALSTYBINĖS VARTOTOJŲ TEISIŲ APSAUGOS TARNYBOS NUOSTATAI

I SKYRIUS

BENDROSIOS NUOSTATOS

1.	Valstybinė vartotojų teisių apsaugos tarnyba (toliau – Tarnyba) yra įstaiga prie Lietuvos Respublikos teisingumo ministerijos.

2.	Tarnyba yra biudžetinė įstaiga, juridinio asmens kodas 188770044, turinti sąskaitą valstybės ižde ir antspaudą su Lietuvos valstybės herbu ir savo pavadinimu, taip pat ir logotipą. Tarnybos buveinė – Vilnius, A. Goštauto g. 12, LT-01108.

3.	Tarnyba yra finansuojama iš Lietuvos Respublikos valstybės biudžeto asignavimų ir kitų teisėtai gaunamų lėšų.

4.	Tarnybos savininkė yra valstybė. Tarnybos savininko teises ir pareigas įgyvendina Teisingumo ministerija. Teisingumo ministerija, įgyvendindama Tarnybos savininko teises ir pareigas, vykdo Lietuvos Respublikos biudžetinių įstaigų įstatymo 5 straipsnio 3 dalies 2 ir 5–8 punktuose nustatytas ir kituose Lietuvos Respublikos teisės aktuose jos kompetencijai priskirtas funkcijas.

5.	Tarnybos vieši pranešimai ir kita informacija skelbiami Tarnybos interneto svetainėje ir kitose visuomenės informavimo priemonėse.

6.	Tarnyba veikia teisingumo ministrui pavestoje vartotojų teisių apsaugos valdymo srityje.

7.	Šie nuostatai keičiami Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento ir Ministrų, Vyriausybės įstaigų, įstaigų prie ministerijų ir kitų Vyriausybei pavaldžių ir atskaitingų viešojo administravimo subjektų norminių teisės aktų projektų rengimo taisyklių patvirtinimo“, nustatyta tvarka.

II SKYRIUS

TARNYBOS VEIKLOS TIKSLAI IR FUNKCIJOS

8.	Tarnybos veiklos tikslai:

8.1. užtikrinti vartotojų teisių apsaugą ir įgyvendinti valstybės politiką vartotojų teisių apsaugos srityje;

8.2. užtikrinti ne maisto produktų (toliau – produktai) rinkos priežiūrą;

8.3. užtikrinti prekių ir paslaugų reklamos priežiūrą;

8.4. užtikrinti turizmo paslaugų teikėjų veiklos priežiūrą.

9.	Tarnyba, siekdama šių nuostatų 8.1 papunktyje nustatyto veiklos tikslo, atlieka funkcijas, nustatytas Lietuvos Respublikos geležinkelių transporto kodekso 33 straipsnio 4 dalyje, Lietuvos Respublikos vidaus vandenų transporto kodekso 42 straipsnio 2 dalyje, Lietuvos Respublikos elektros energetikos įstatymo 10 straipsnyje, Lietuvos Respublikos energetikos įstatymo 341 straipsnio 1 dalyje, Lietuvos Respublikos gamtinių dujų įstatymo 4 straipsnio 3 dalyje ir 57 straipsnio 1 dalyje ir 58 straipsnio 3 dalyje, Lietuvos Respublikos geriamojo vandens tiekimo ir nuotekų tvarkymo įstatymo 11 straipsnyje, Lietuvos Respublikos nesąžiningos komercinės veiklos vartotojams draudimo įstatymo 9 straipsnyje, Lietuvos Respublikos šilumos ūkio įstatymo 21 straipsnio 2 dalyje ir Lietuvos Respublikos vartotojų teisių apsaugos įstatymo 12 straipsnio 1 dalies 1–10 ir 12–15 punktuose ir 221 straipsnio 7 dalyje.

10. Tarnyba, siekdama šių nuostatų 8.2 papunktyje nustatyto veiklos tikslo:

10.1. atlieka funkcijas, nustatytas Lietuvos Respublikos alternatyviųjų degalų įstatymo 13 straipsnyje, 19 straipsnio 3, 5 ir 9 dalyse ir 20 straipsnio 4 dalyje, Lietuvos Respublikos elektroninių ryšių įstatymo 5 straipsnio 1 dalyje, 12 straipsnio 2 dalyje ir 31 straipsnio 6 dalyje, Lietuvos Respublikos geriamojo vandens įstatymo 7 straipsnio 7 dalyje, Lietuvos Respublikos klimato kaitos valdymo įstatymo 21 straipsnio 5 dalyje, Lietuvos Respublikos nuodingųjų medžiagų priežiūros įstatymo 13 straipsnio 1 dalies 6 punkte, Lietuvos Respublikos pluoštinių kanapių įstatymo 12 straipsnio 1 dalyje, Lietuvos Respublikos sprogmenų apyvartos kontrolės įstatymo 5 straipsnio 9 dalyje, 18 straipsnio 1 dalyje ir 20 straipsnio 4 dalyje, Lietuvos Respublikos tabako, tabako gaminių ir su jais susijusių gaminių kontrolės įstatymo 92 straipsnio 5 dalyje, 97 straipsnio 1 dalyje ir 25 straipsnio 1 dalyje ir Vartotojų teisių apsaugos įstatymo 12 straipsnio 1 dalies 1, 7 ir 11 punktuose;

10.2. nurodo ekonominės veiklos vykdytojams, paslaugų teikėjams ir (ar) elektroninių prekyviečių paslaugų teikėjams, kad produktas, kuris konkrečiomis aplinkybėmis gali kelti pavojų, būtų paženklintas valstybine kalba surašytais, aiškiais ir lengvai suprantamais įspėjimais apie galimą su juo susijusį pavojų vartotojo gyvybei ir sveikatai;

10.3. nustato išankstines produkto, kuris konkrečiomis aplinkybėmis gali kelti pavojų, pateikimo ir tiekimo rinkai sąlygas, kuriomis siekiama užtikrinti jo saugą;

10.4. nurodo ekonominės veiklos vykdytojams, paslaugų teikėjams ir (ar) elektroninių prekyviečių paslaugų teikėjams, kad apie produkto, kuris gali kelti pavojų vartotojų grupėms, galimą pavojų šios vartotojų grupės būtų įspėtos laiku ir aiškiai, įskaitant įspėjimų dėl tokio pavojaus paskelbimą;

10.5. ima gaminių ėminius, kad patikrintų jų saugą;

10.6. taiko rinkos ribojimo priemones;

10.7. atlieka asmenų veiklos patikrinimą ir (arba) produkto saugos ekspertizę, įvertindama produkto atitiktį produktų saugos reikalavimams;

10.8. pašalina iš rinkos pavojingą produktą arba organizuoja jo pašalinimą ir įspėja vartotojus apie su tokiu produktu susijusį pavojų, jeigu pavojingas produktas jau yra rinkoje, įskaitant informacijos, susijusios su pavojingo produkto pasiūlymu, pašalinimą iš elektroninės sąsajos.

11. Tarnyba, siekdama šių nuostatų 8.3 papunktyje nustatyto veiklos tikslo, atlieka funkcijas, nustatytas Lietuvos Respublikos reklamos įstatymo 19 straipsnio 1 dalies 1 punkte.

12. Tarnyba, siekdama šių nuostatų 8.4 papunktyje nustatyto veiklos tikslo:

12.1. atlieka kelionių organizatorių, kelionių pardavimo agentų, turizmo paslaugų rinkinių pardavėjų ir apgyvendinimo paslaugų teikėjų veiklos patikrinimus;

12.2. išduoda kelionių organizatoriaus bei gido pažymėjimus ir apgyvendinimo paslaugų klasifikavimo pažymėjimus;

12.3. priima kelionių pardavimo agento ir turizmo paslaugų rinkinio pardavėjo deklaracijas;

12.4. priima pranešimus apie neklasifikuojamųjų apgyvendinimo paslaugų teikimą;

12.5. atlieka kelionių organizatorių ir turizmo paslaugų rinkinių pardavėjų prievolių įvykdymo užtikrinimo priežiūrą;

12.6. atstovauja keliautojų interesams kelionių organizatoriaus ir turizmo paslaugų rinkinio pardavėjo nemokumo ar bankroto bylos kelionių organizatoriui iškėlimo, bankroto proceso ne teismo tvarka pradėjimo arba likvidavimo procedūros pradėjimo atvejais, kelionių organizatoriaus ar turizmo paslaugų rinkinio pardavėjo – fizinio asmens – mirties atveju, taip pat kelionių organizatoriaus pažymėjimo galiojimo panaikinimo, jeigu kelionių organizatorius turi neįvykdytų įsipareigojimų keliautojams pagal sudarytas organizuotos turistinės kelionės sutartis, bei teisės vykdyti turizmo paslaugų rinkinio pardavėjo veiklą panaikinimo, jeigu turizmo paslaugų rinkinio pardavėjas turi neįvykdytų įsipareigojimų keliautojams, atvejais ir organizuoja keliautojų grąžinimą ekonomikos ir inovacijų ministro nustatyta tvarka;

12.7. atlieka gidų, įgijusių gido profesinę kvalifikaciją Europos Sąjungos valstybėse narėse, Europos ekonominės erdvės valstybėse, Šveicarijos Konfederacijoje ar trečiosiose valstybėse, profesinės kvalifikacijos pripažinimo procedūras Lietuvos Respublikoje;

12.8. priima Europos Sąjungos valstybės narės, Europos ekonominės erdvės valstybės, Šveicarijos Konfederacijos gido išankstinę deklaraciją dėl laikinai ir kartais teikiamų gido paslaugų;

12.9. skelbia Tarnybos interneto svetainėje informaciją, nurodytą Lietuvos Respublikos turizmo įstatymo 36 straipsnio 2 dalyje.

13. Tarnyba, siekdama šių nuostatų 8 punkte nustatytų tikslų, taip pat atlieka šias funkcijas:

13.1. nustatytas Lietuvos Respublikos informacinės visuomenės paslaugų įstatymo 25 straipsnio 2 dalyje dėl šio įstatymo 24 straipsnio 2–4 dalyse ir 5 dalies 1, 3 ir 6 punktuose nustatytų vykdymo užtikrinimo įgaliojimų;

13.2. rengia, derina ir pristato Lietuvos Respublikos pozicijas Europos Sąjungos institucijose, jų komitetuose ir darbo grupėse nagrinėjamais klausimais, taip pat derina kitų valstybės institucijų parengtas pozicijas;

13.3. atstovauja Lietuvos Respublikai tarptautinėse organizacijose ir Europos Sąjungos institucijose bei jų darbo organuose, užsienio valstybių institucijose ir įstaigose;

13.4. teikia Teisingumo ministerijai ir Lietuvos Respublikos ekonomikos ir inovacijų ministerijai pasiūlymus dėl Europos Sąjungos teisės perkėlimo, vykdo kitus Lietuvos narystės Europos Sąjungoje įsipareigojimus;

13.5. organizuoja ir atlieka keitimąsi informacija su Europos Komisija ir Europos Sąjungos valstybių narių nacionalinėmis institucijomis, bendradarbiauja su jomis;

13.6. atlieka Europos vartotojų centro funkcijas Lietuvos Respublikoje, padėdama spręsti tarptautinius vartojimo ginčus, teikdama vartotojams informaciją ir bendradarbiaudama su Europos vartotojų centrų tinklu;

13.7. taiko įstatymų nustatytas poveikio priemones;

13.8. įgyvendina Europos Sąjungos teisės aktus dėl vartotojų teisių apsaugos, rinkos priežiūros ir gaminių atitikties, produktų saugos, kokybės, ženklinimo, informacijos apie produktus teikimo, prekių ir paslaugų reklamos ir turizmo paslaugų teikėjų veiklos;

13.9. kompetentingos institucijos funkcijas, numatytas Lietuvos Respublikos reglamentuojamų profesinių kvalifikacijų pripažinimo įstatyme;

13.10. kuria ir tvarko produktų rinkos priežiūros duomenų bazes, atlieka Vartotojų teisių informacinės sistemos (VTIS) valdytojo ir tvarkytojo funkcijas.

III SKYRIUS

TARNYBOS TEISĖS

14. Tarnyba, siekdama jai nustatytų veiklos tikslų ir atlikdama jos kompetencijai priskirtas funkcijas, turi teisę:

14.1. gauti iš valstybės ir savivaldybių institucijų, įstaigų, kitų fizinių ir juridinių asmenų informaciją ir dokumentus Tarnybos kompetencijai priskirtais klausimais;

14.2. aktualioms problemoms spręsti pasitelkti valstybės ir savivaldybių institucijų ir įstaigų, kitų įstaigų ir organizacijų, valstybės įmonių atstovus ir specialistus, suderinusi su jų vadovais, ir sudaryti komisijas bei darbo grupes;

14.3. sudaryti sutartis ir susitarimus su Lietuvos Respublikos ir užsienio valstybių juridiniais asmenimis;

14.4. gauti paramą Lietuvos Respublikos labdaros ir paramos įstatymo nustatyta tvarka;

14.5. organizuoti konferencijas, seminarus, mokymus ir kitus renginius.

15. Tarnyba turi ir kitas teises, nustatytas Alternatyviųjų degalų įstatymo 19 straipsnio 4 dalyje, Elektroninių ryšių įstatymo 98 straipsnio 1 dalyje, Lietuvos Respublikos produktų saugos įstatymo 12 straipsnio 1 dalyje ir 13 straipsnio 1, 2 ir 4 dalyse, Nesąžiningos komercinės veiklos vartotojams draudimo įstatymo 10 straipsnio 1 dalyje, Reklamos įstatymo 21 straipsnio 1 ir 2 dalyse, Turizmo įstatymo 35 straipsnio 2 dalyje, Vartotojų teisių apsaugos įstatymo 12 straipsnio 2 ir 3 dalyse ir kituose teisės aktuose, reglamentuojančiuose Tarnybos veiklą vartotojų teisių apsaugos, produktų rinkos priežiūros, prekių ir paslaugų reklamos ir turizmo paslaugų teikėjų priežiūros srityse.

IV SKYRIUS

TARNYBOS VEIKLOS ORGANIZAVIMAS

16. Tarnybos veikla organizuojama vadovaujantis teisingumo ministro arba jo pavedimu Tarnybos direktoriaus tvirtinamu metiniu veiklos planu ir kitais Lietuvos Respublikos strateginio valdymo įstatyme nurodytais veiklos lygmens planavimo dokumentais.

17. Tarnybai vadovauja direktorius, kurį priima į pareigas ir atleidžia iš jų teisingumo ministras Lietuvos Respublikos valstybės tarnybos įstatymo nustatyta tvarka.

18. Tarnybos direktorius gali turėti pavaduotoją, kurį jis, vadovaudamasis Valstybės tarnybos įstatymu, priima į pareigas ir iš jų atleidžia. Tarnybos direktoriaus pavaduotojas tiesiogiai pavaldus ir atskaitingas Tarnybos direktoriui.

19. Tarnybos direktoriaus laikinai nesant, jo funkcijas atlieka Tarnybos direktoriaus pavaduotojas, o jei Tarnybos direktoriaus pavaduotojo laikinai nėra ar Tarnyboje tokia pareigybė nėra įsteigta – Tarnybos direktoriaus įsakymu paskirtas Tarnybos valstybės tarnautojas.

20. Tarnybos direktorius, be Biudžetinių įstaigų įstatyme nustatytų funkcijų, atlieka šias funkcijas:

20.1. pasirašo sutartis ir susitarimus, sudaromus pagal Tarnybos kompetenciją ir organizuoja jų vykdymą;

20.2. kasmet teikia Teisingumo ministerijai Tarnybos metinės veiklos ataskaitą; teisingumo ministrui pareikalavus, atsiskaito už Tarnybos veiklą;

20.3. spręsdamas jo kompetencijai priskirtus klausimus, priima įsakymus ir kontroliuoja, kaip jie vykdomi, pasirašo įgaliojimus ir kitus vidaus administravimo dokumentus;

20.4. tvirtina Tarnybos struktūrinių padalinių nuostatus ir Tarnybos valstybės tarnautojų bei darbuotojų, dirbančių pagal darbo sutartis, (toliau kartu – darbuotojai) pareigybių aprašymus;

20.5. skatina darbuotojus, skiria Tarnybos valstybės tarnautojams tarnybines nuobaudas arba priima sprendimus dėl darbuotojų, dirbančių pagal darbo sutartis, darbo pareigų pažeidimo, skiria darbuotojams pašalpas;

20.6. atlieka kitas įstatymuose, Vyriausybės nutarimuose ir kituose teisės aktuose biudžetinių įstaigų vadovams nustatytas funkcijas.

21. Tarnybos vidaus auditą atlieka Teisingumo ministerijos centralizuota vidaus audito tarnyba.

V SKYRIUS

BAIGIAMOSIOS NUOSTATOS

22. Tarnyba reorganizuojama, pertvarkoma arba likviduojama Lietuvos Respublikos civilinio kodekso, Lietuvos Respublikos Vyriausybės įstatymo ir Biudžetinių įstaigų įstatymo nustatyta tvarka.

––––––––––––––––––––